Pa asmeni skrejošais

"Pa asmeni skrejošais" () ir 1982. gada ASV zinātniskās fantastikas filma, kuras režisors ir Ridlijs Skots. Filmas scenārijs, kuru uzrakstīja Hemptons Fenčers un Deivids Pīplzs, ir balstīts uz Filipa K. Dika 1968. gada romānu "Vai androīdi sapņo par elektriskām aitām?" (Do Androids Dream of Electric Sheep?). Galvenās lomas atveido Harisons Fords, Ritgers Hauers, Šona Janga, Edvards Džeimss Olmoss, Maikls Emets Volšs un Derila Hanna. Filmas darbība norisinās 2019. gadā, antiutopiskā nākotnē Losandželosā, kur humanoīdi roboti jeb "replikanti" tiek veidoti, lai tie strādātu kosmosa kolonijās. Kad bēguļojoša replikantu grupa Roja Batija (Hauers) vadībā aizbēg atpakaļ uz Zemi, bijušajam policistam Rikam Dekardam (Fords) tiek dots uzdevums tos atrast un neitralizēt.

Kaut arī sākotnēji filma ieguva pretrunīgu kritiķu novērtējumu, ar laiku tā ieguva augstu novērtējumu un kulta filmas statusu.Dalton, Stephen (October 26, 2016). "Blade Runner: anatomy of a classic". British Film Institute. 2004. gada aptaujā filma ieguva pirmo vietu zinātnieku iecienītāko zinātniskās fantastikas filmu sarakstā.

 Sižets 

2019. gadā Losandželosā bijušo policistu Riku Dekardu aiztur virsnieks Gafs, kurš aizved viņu pie sava bijušā priekšnieka Braienta. Dekards, kura darbs kā "pa asmeni skrejošajam" bija izsekot bioinženierijā radītus humanoīdus robotus, sauktus par replikantiem, un tos iznīcināt, uzzina, ka uz Zemes nelegāli uzturas četri replikanti. Abi noskatās videoierakstu, kurā pa asmeni skrejošais Holdens veic Voita—Kampfa testu, kas paredzēts, lai atšķirtu replikantus no cilvēkiem, balstoties uz viņu emocionālajām reakcijām uz jautājumiem. Pārbaudāmais Leons jau pie otrā jautājuma nošauj Holdenu. Braients vēlas, lai Dekards neitralizē Leonu un vēl trīs Nexus-6 replikantus: Roju Batiju, Žoru un Prisu.

Braients noorganizē Dekarda tikšanos ar replikantus ražojošā uzņēmuma vadītāju Eldonu Tairelu, lai viņš pārbaudītu, vai tests darbojas arī uz Nexus-6 modeļiem. Tairels pauž interesi vispirms redzēt testa neveiksmi un lūdz to veikt savai asistentei Reičelai. Pēc daudz ilgāka testa nekā ierasti Dekards paziņo Tairelam, ka Reičela ir replikante, kura pati uzskata sevi par cilvēku. Tairels paskaidro, ka viņa ir eksperiments, kurai iedotas viltus atmiņas, un ka viņa nezina savu patieso dabu.

Pārmeklējot Leona viesnīcas istabu, Dekards atrod fotogrāfijas un zvīņu gabaliņu no dzīvnieka ādas, kas vēlāk tiek identificēts kā sintētiskas čūskas zvīņa. Dekards atgriežas savā dzīvoklī, kur viņu gaida Reičela. Viņa mēģina pierādīt savu cilvēcību, parādot ģimenes fotogrāfiju, taču Dekards atklāj, ka viņas atmiņas ir implantētas no Tairela brāļameitas, un Reičela asarās aiziet.

Tikmēr replikanti Rojs un Leons izmeklē replikantu acu ražošanas laboratoriju un uzzina par Dž. F. Sebastianu — apdāvinātu ģenētisko dizaineri, kurš cieši sadarbojas ar Tairelu. Prisa atrod Sebastianu un manipulē ar viņu, lai iegūtu viņa uzticību.

Fotogrāfija no Leona dzīvokļa un čūskas zvīņa aizved Dekardu uz striptīzklubu, kur strādā Žora. Pēc konfrontācijas un pakaļdzīšanās Dekards nogalina Žoru. Braients arī pavēl viņam neitralizēt Reičelu, kura ir pazudusi no Tairela korporācijas. Dekards pamana Reičelu pūlī, taču Leonam izdodas viņu pārsteigt, izsist ieroci no rokām un piekaut. Kad Leons grasās nogalināt Dekardu, Reičela viņu izglābj, izmantojot Dekarda ieroci, lai nošautu Leonu. Viņi atgriežas Dekarda dzīvoklī, un sarunas laikā viņš apsola viņu neizsekot. Kad Reičela pēkšņi mēģina aiziet, Dekards viņu aiztur un piespiež noskūpstīt, un galu galā viņa padodas. Dekards atstāj Reičelu savā dzīvoklī un dodas meklēt atlikušos replikantus.

Rojs ierodas Sebastiana dzīvoklī un pastāsta Prisai, ka pārējie replikanti ir miruši. Sebastians atklāj, ka ģenētiskas priekšlaicīgas novecošanas slimības dēļ viņa mūžs būs īss — līdzīgi kā replikantiem, kuri radīti ar četru gadu dzīves ilgumu. Rojs Tairelam pieprasa ilgāku mūžu, taču Tairels saka, ka tas nav iespējams. Rojs atzīstas, ka ir darījis "apšaubāmas lietas", bet Tairels to noraida, slavējot Roja augsti attīstīto konstrukciju un sasniegumus viņa īsajā mūžā. Rojs noskūpsta Tairelu un pēc tam nogalina viņu. Sebastians mēģina aizbēgt, bet vēlāk tiek ziņots, ka viņš ir miris.

Sebastiana dzīvoklī Prisa pārsteidz Dekardu, taču viņš viņu nogalina tieši brīdī, kad atgriežas Rojs. Roja ķermenis sāk atslēgties, tuvojoties viņa dzīves ilguma beigām. Viņš dzenas pakaļ Dekardam pa ēkas jumtu. Dekards mēģina pārlēkt uz blakus jumtu, bet paliek karājoties pie malas. Kad Dekarda spēki izsīkst un viņš gatavojas nokrist, Rojs izglābj viņu. Pirms nāves Rojs nožēlo, ka viņa atmiņas "zudīs laikā kā asaras lietū". Pēc notikušā ierodas Gafs, kurš apsveic Dekardu ar paveikto un norāda, ka Reičelas mūžs nebūs ilgs, piebilstot, ka galu galā neviens nedzīvo mūžīgi. Dekards atgriežas savā dzīvoklī, lai satiktu Reičelu. Pavadot viņu uz liftu, viņš uz grīdas pamana nelielu origami vienradzi. Atceroties Gafa vārdus, Dekards dodas prom kopā ar Reičelu.

 Atsauces 

 Ārējās saites 


Kategorija:1982. gada filmas
Kategorija:ASV zinātniskās fantastikas filmas
Kategorija:Warner Bros. filmas
Kategorija:Ridlija Skota filmas
Kategorija:Neo-noir
Kategorija:Mistērijas filmas
Kategorija:Detektīvfilmas
Kategorija:Nacionālajā kino reģistrā iekļautās filmas
Kategorija:Antiutopiskas filmas